## La Generalitat destinarà més de 162 milions d’euros per a la gratuïtat de l’educació de 0-3 anys durant el curs 2024-2025 a la Comunitat Valenciana

*** La Conselleria d’Educació ha convocat la Mesa de Participació de l’Educació 0-3 anys per a aprovar conjuntament l’orde que regula les ajudes
* Els alumnes de 0 a 1 anys rebran una ajuda de 460 euros mensuals, els d’1 a 2 anys de 350 euros i els de 2 a 3 de 300 euros mensuals**

La Conselleria d’Educació, Universitats i Ocupació destinarà 162.981.085 milions d’euros a la gratuïtat de l’educació de 0 a 3 anys durant el curs 2024-205 a la Comunitat Valenciana. D’esta manera, es registra un augment considerable del pressupost de l’exercici 2023 que va ser de 87,5 milions d’euros.

La Conselleria d’Educació ha convocat este dimarts la Mesa de Participació de l’Educació 0-3 anys per a informar-los i aprovar conjuntament el projecte d’orde que regularà estes ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle de la Comunitat Valenciana.

D’esta manera, l’educació infantil de 0 a 3 anys serà universal i gratuïta el pròxim curs a la Comunitat Valenciana. En concret, l’import mensual de l’ajuda per a cada alumne s’augmentarà, de manera que arribarà fins als 460 euros per als alumnes de 0-1 anys; 350 euros per als alumnes d’1-2 anys; i 300 euros per als alumnes de 2-3 anys, i s’incrementarà en este últim tram en una quantitat de 20 euros respecte a les convocatòries anteriors.

Per la seua banda, l’import de l’ajuda per a les aules d’escoles municipals es determinarà en funció de les unitats que estiguen autoritzades i en funcionament, segons l’alumnat matriculat en la data de finalització de presentació de sol·licituds.

Este import per a les escoles infantils es calcularà a partir del certificat de costos firmat per l’interventor o la interventora de la corporació local titular de l’escola municipal, amb els següents límits mensuals: 3.680 euros per a aules de 0 a 1 any, 4.550 euros per a aules d’1 a 2 anys; 6.000 euros per a aules de 2 a 3 anys; 3.850 euros per a aules de 0 a 3 anys; 3.680 per a aules de 0 a 2 anys; i 5.250 euros per a aules d’1 a 3 anys.

Si l’alumnat matriculat en l’aula de 2-3 anys és inferior al 85 % de la ràtio establida en el conveni de creació de l’escola municipal, la quantia global màxima destinada al seu finançament serà de 5.600 euros mensuals, excepte per a les escoles municipals amb menys de 14 alumnes matriculats en total i sempre que no hi haja un altre centre o escola municipal en el municipi, i en este cas l’import global màxim serà de 6.000 euros.

La gratuïtat de l’educació de 0 a 3 anys és fonamental per a contrarestar les desigualtats socials i oferir les mateixes oportunitats als xiquets sense importar el seu entorn socioeconòmic, al mateix temps que es promou la inclusió social.

Per a l’alumnat matriculat en centres autoritzats, els responsables legals dels menors han de presentar una sol·licitud de manera telemàtica en la [pàgina web de la Conselleria d’Educació](http://ceice.gva.es/es/web/centros-docentes/ayudas/subvenciones/educacion-infantil-primer-ciclo) on han d’indicar un codi de matrícula i aportar diferent documentació d’alumne. El termini de presentació de sol·licituds serà d’un mes a comptar des de l’endemà de la publicació de l’orde tractada este dimarts en el *Diari Oficial de la Generalitat Valenciana* (DOGV).

Fecha: 18/06/2024